Мыщхъуэжь Каземир нэхъыфIхэм халъытэ
Хабзэ хъуауэ, ди къэралым и мэкъумэш еджапIэ нэхъыщхьэхэм илъэс къэс щокIуэкI Ежевский Александр и цIэкIэ яубзыхуа лъэпкъ саугъэтыр зыIэрыгъэхьэным хуэгъэпса зэпеуэ. Абы дапщэщи жыджэру хэтщ ди республикэм и мэкъумэш еджапIэ нэхъыщхьэр — КIуэкIуэ Валерэ и цIэр зезыхьэ Къэбэрдей-Балъкъэр мэкъумэш университетыр. КъБКъМУ-м и пресс-IэнатIэм и лэжьакIуэ КIурашын Заремэ хъыбар къызэрыдигъэщIамкIэ, мыгъэрей урысейпсо зэпеуэм и лауреат хъуа цIыхуи 9-м яхэтщ а еджапIэм и 2-нэ курсым и студент Мыщхъуэжь Каземир.
Зэпеуэм и къэпщытакIуэ гупым хэтащ мэкъумэш техникэ къыщIэзыгъэкI урысей заводхэм, «Росспецмаш» зэгухьэныгъэм я унафэщIхэр, УФ-м Промышленностымрэ сатумкIэ и министерствэм и лIыкIуэхэр. Абыхэм набдзэгубдзаплъэу къапщытащ зэхьэзэхуэм хэта студентхэм утыку ирахьа лэжьыгъэр, щыгъуазэ зыхуащIащ инженер-конструктор IэщIагъэр къыщIыхахам и щхьэусыгъуэр зи щIалэгъуэхэм къыщаIуатэ я эссехэм. КъэпщытакIуэхэм къыхагъэбелджылыкIа лэжьыгъэхэм яхэхуащ Казе-мир и проектыр икIи зэпеуэм и лау- реат хъуахэм хабжащ. Студент щIалэм лэжьыгъэр игъэхьэзыращ КъБКъМУ-м механизацэмрэ предприятэхэр энергиекIэ къызэгъэпэщынымкIэ и факультетым и декан, техникэ щIэныгъэхэм я доктор ШэджыхьэщIэ Юрэ и унафэм щIэту.
Ди лъахэгъу щIалэм нэмыщI, къэпщытакIуэхэм лэжьыгъэфIу къалъытахэм яхэхуащ Краснодар крайм, Самарэ, Ульяновск, Пензэ, Кемеровэ, Тамбов, Белгород областхэм, Санкт-Петербург къалэм щыIэ мэкъумэш еджапIэ нэхъыщхьэхэм я студентхэм я проектхэри. Къэралпсо зэпеуэм пашэ щыхъуахэр щэкIуэгъуэм и 23-м щагъэлъэпIэнущ мэкъумэш техникэ къыщIэзыгъэкI IуэхущIапIэ нэхъ лъэрызехьэхэм хабжэ «Россельмаш» заводым.
КъБКъМУ-м и ректоратым, щеджэ щIалэгъуалэм дащIыгъуу дэри ШэджыхьэщIэ Юрэрэ Мыщхъуэжь Каземиррэ дохъуэхъу зыIэрагъэхьа ехъулIэныгъэмкIэ. Ар иужьрей лъагапIэу зэрыщымытри ди фIэщ мэхъу.
ЖЫЛАСЭ Маритэ.
